b'\n_START_ARTICLE_\nVeronica Constantinescu\n_START_SECTION_\nDate biografice\n_START_PARAGRAPH_\nVeronica Constantinescu a absolvit Academia de Arte Frumoase din Ia\xc8\x99i \xc3\xaen 1936. \xc3\x8en timpul studen\xc8\x9biei particip\xc4\x83 cu lucr\xc4\x83ri la o expozi\xc8\x9bie a studen\xc8\x9bilor \xc8\x99i picteaz\xc4\x83 decorurile pentru un spectacol de teatru cu tematic\xc4\x83 religioas\xc4\x83. Printre profesorii Academiei de Arte Frumoase din Ia\xc8\x99i se num\xc4\x83rau la aceea vreme Petru Remus Troteanu, \xc8\x98tefan Dimitrescu, Nicolae Tonitza, Octav Bancil\xc4\x83. \xc3\x8en 1939 a pictat cu Profesorul s\xc4\x83u Petru Remus Troteanu Biserica lui Mihai Eminescu de la Ipote\xc8\x99ti, jude\xc8\x9bul Boto\xc8\x99ani._NEWLINE_Dup\xc4\x83 absolvire a func\xc8\x9bionat o vreme ca profesoar\xc4\x83 de desen la un liceu industrial din Ia\xc8\x99i. \xc3\x8en 1940 a organizat o \xc8\x99coal\xc4\x83 de pictur\xc4\x83 pentru c\xc4\x83lug\xc4\x83ri\xc8\x9bele de la M\xc4\x83n\xc4\x83stirea V\xc4\x83ratec. Acolo s-a c\xc4\x83lug\xc4\x83rit \xc3\xaen acela\xc8\x99i an, iar \xc3\xaencep\xc3\xa2nd din 1950 a fost numit\xc4\x83 stare\xc8\x9ba M\xc4\x83n\xc4\x83stirii Agapia \xc8\x99i directoare a primului Seminar de Maici din Rom\xc3\xa2nia de la aceea\xc8\x99i m\xc4\x83n\xc4\x83stire._NEWLINE_A fost stare\xc8\x9ba M\xc4\x83n\xc4\x83stirii Agapia \xc3\xaentre anii 1950-1960. \xc3\x8en anul 1960 a fost \xc3\xaendep\xc4\x83rtat\xc4\x83 din st\xc4\x83re\xc8\x9bie \xc8\x99i din m\xc4\x83n\xc4\x83stire \xc3\xaen urma m\xc4\x83surilor ce vizau scoaterea din r\xc3\xa2ndul clerului a persoanelor indezirabile._NEWLINE_S-a stabilit la T\xc3\xa2rgu Neam\xc8\x9b \xc8\x99i ulterior la Humule\xc8\x99ti, Neam\xc8\x9b, unde a continuat s\xc4\x83 picteze, abord\xc3\xa2nd cele mai variate teme: peisaje, naturi statice, flori, portrete. A pictat biserica din Humule\xc8\x99ti cu ocazia renovarii acesteia \xc3\xaen anii 1960, \xc8\x99i a executat picturi religioase pe lemn  (icoane, cruci) sau renov\xc4\x83ri ale picturii murale la diferite biserici._NEWLINE_S-a stins din via\xc8\x9b\xc4\x83 la 16 mai 2004, fiind \xc3\xaenmorm\xc3\xa2ntat\xc4\x83 \xc3\xaen cimitirul M\xc4\x83n\xc4\x83stirii Agapia.'